Կարինա Կապուր

Կարինա Կապուր (հինդի` करीना कपूर, ամուսնական անունը` Կարինա Կապուր Խան, ), հնդիկ դերասանուհի։ Կապուրների դերասանական դինաստիայի չորրորդ սերնդի ներկայացուցիչներից մեկն է։ Հանդիսանում է Հնդկաստանի ամենաբարձր վարձատրվող դերասանուհիներից մեկը։ Արժանացել է բազմաթիվ պարգևների ու մրցանակների` այդ թվում լավագույն դեբյուտի և Filmfare Awards-ի մրցանակներին։

Կենսագրություն 
Կարինա Կապուրը ծնվել է դերասան Ռանդհիր Կապուրի և դերասանուհի Բաբիտայի ընտանիքում։ Հանրահայտ Ռաջ Կապուրի թոռնուհին է։ Դերասաններ Ռիշի Կապուրն ու Ռաջիվ Կապուրը նրա հորեղբայրներն են։ Կարինա Կապուրի ավագ քույրը դերասանուհի Կարիսմա Կապուրն է։ Սկզբնական կրթությունը Կարինան ստացել է մասնավոր դպրոցում, այնուհետև Մումբայի քոլեջներից մեկում։ Եռամսյա դասընթաց է անցել Հարվարդի համալսարանում, որից հետո սովորել է իրավաբանական քոլեջում։ Մեկ տարի անց ստացել է դերասանի մասնագիտական կրթություն։

Համաձայն Կապուրների ընտանիքում տիրող ավանդույթի, կանայք, ի տարբերություն տղամարդկանց, ամուսնանալուց հետո դադարում էին կինոյում նկարահանվելուց, որը հաճախ հանգեցնում էր կոնֆլիկտային իրավիճակների։ Կարինան և իր քույրը՝ Կարիսման, առաջին անգամ խախտեցին այդ ավանդույթը՝ շարունակելով նկարահանվել։

Կարինա Կապուրի կինոդեբյուտը կայացել է 2000 թվականին նկարահանված «Մերժվածները» կինոնկարում, որտեղ նրա խաղընկերը Աբհիշեկ Բաչչանն էր։ Այդ ֆիլմում կատարած դերի համար նա արժանացել է Filmfare Award-ի մրցանակին՝ կանացի լավագույն դեբյուտային դերի համար։ Նրա հաջորդ՝ «Սիրո հմայքը» (2001 թ.) կինոնկարը միանգամից ճանաչում բերեց դերասանուհուն։ 2001 թվականին նկարահանված պատմական «Կայսրը» ֆիլմը, որտեղ Կարինան կատարել է գլխավոր հերոսուհու դերը, ցուցադրվել է Վենետիկի և Տորոնտոյի կինոփառատոներում։ Նույն թվականին Կարան Ջոհարի նկարահանած «Եվ թախծի, և ուրախության մեջ» կինոնկարը մեծ հաջողություն ունեցավ արտասահմանում։ 2009 թվականին նկարահանված «3 ապուշներ» կինոնկարը ընդունվեց ջերմությամբ և չորս տարի շարունակ համարվում էր ամենաշահութաբեր ֆիլմը՝ հավաքելով Հնդկաստանում մոտ 36 միլիոն դոլար, իսկ համաշխարհային կինոշուկայում ` 20 միլիոն դոլար։ Այդ ընթացքում Կարինան վաստակել է այնպիսի տիտղոսներ, ինչպիսիք են «ոճի սրբապատկեր» և «Ասիական ամենասեքսուալ կին»։ 2011 թվականին նա արժանացել է «Բոլիվուդի ամենաշատ պահանջարկ ունեցող դերասանուհի» մրցանակին։

Կարինա Կապուրի մասնակցությամբ այլ ֆիլմերից են «Դավադիր անծանոթը» (2001 թ.), «Ապրիր ինձ համար» (2002 թ.), «Ես խենթանում եմ սիրուց» (2003 թ.), «Սիրո տխուր պատմություն» (2005 թ.), «Երբ մենք հանդիպեցինք» (2007 թ.), «Անհավանական սեր» (2009 թ.), «Ես սիրում եմ քեզ, մայրիկ» (2010 թ.), «Հերոսուհին» (2012 թ.), «Գեղեցկուհի, դու իմ սերն ես» (2014 թ.) և այլն։

Անձնական կյանքը 
2004 թվականից՝ երեք տարի շարունակ Կարինան հանդիպում էր դերասան Շահիդ Կապուրի հետ, սակայն 2007 թվականից նա սիրավեպ սկսեց դերասան Սաիֆ Ալի Խանի հետ, ով մինչ այդ ամուսնացած էր եղել դերասանուհի Ամրիտա Սինգհի հետ և ուներ երկու երեխա։ 2012 թվականին Կարինա Կապուրն ու Սաիֆ Ալի Խանն ամուսնացել են։

Մասնակի ֆիլմագրություն

Ծանոթագրություններ 

Հնդիկ դերասանուհիներ
Հնդիկ կինոդերասաններ